《雨中招同人重集寓斋用香铁雨中偶成韵》
清代·黄玉衡

晓起巡檐鸟语稀，湿烟笼处果初肥。荔墙痕滑蜗斜旋，花院香沈蝶懒飞。

曲径浮青双屐净，小窗横翠一峰微。所欣浊酒寻常有，旧侣论诗约不违。

作者简介：（1777—1820）清广东顺德人，字伯玑，一字小舟。黄丹书子。嘉庆十六年进士，官浙江道监察御史，有直声。诗文承家学。有《安心竟斋诗文集》、《在庵杂著》。